钦定古今图书集成/明伦汇编/宫闱典/第074卷 > 《贺皇太子加冠疏》前人
## 钦定古今图书集成/明伦汇编/宫闱典/第074卷 > 《贺皇太子加冠疏》前人

碧镂青宫，宿隆元胄之望；朱缨玉藻，诞备成人之仪。
服允称，身体正及候。仰惟皇太子殿下，温姿天挺，淑
质神扶。日未动于扶桑，已蒸云而成五色；凤尚潜于
丹穴，即舒翅而扬九苞。属此茂龄，显膺元服。皇州春
满，太史赞时月之良；幄次香清，元宰勤奉将之节。衮
葳蕤而映日，冕嵯峨以切云。颙颙昂昂，居然帝子；皇
皇穆穆，允矣邦基。千官俨瞻视之尊，九重释顾复之
念。臣等职忝宫属，喜倍廷工。往切倾心，徒闻若干尺
之服；今谐快睹，允卜千万世之基。欢抃实深，揄扬莫
既。伏愿弃幼志以从规矩，出大廷以就师资。日有就
而月有将，继承千圣之统；威可畏而仪可象，敬慎万
福之符。